Smatram da SDP u demokratskom smislu mora odlučiti kojim će pravcem krenuti. Ono rukovodstvo koje ne pobijedi odnosno izgubi treba dati ostavku i pripremiti stranku za izbore da se izabere novo rukovodstvo SDP-a.



Izjavio je to na tradicionalnom novogodišnjem domjenku splitski gradonačelnik Ivo Baldasar.



Bilo je samo pitanje vremena tko će u SDP-u to zatražiti. Međutim, što se tiče mene, a mislim i cijelog rukovodstva koje je bilo u vladi, nemamo razloga i ne pada nam na pamet davati ostavke. Mi smo izbore dobili, a to što nismo sastavili vladu pitanje je jedne velike prijevare na koju reagira i jedan velik dio građana, izjavila je potpredsjednica SDP-a Milanka Opačić.



Što se tiče Baldasara, to nije ništa novo. On već godinu i pol pokušava rušiti Milanovića. Napokon je s time izašao u javnost, objasnila je Opačić.











Baldasar je dodatno za HRT demantirao medijske spekulacije da je prozvao vrh stranke jer osniva vlastitu stranku. Poručuje kako ne misli izaći iz SDP-a već traži unutastranačku demokraciju. Kaže kako daljnjim izjavama ne želi dolijevatu ulje na vatru te da su komentari nekih njegovih kolega ispod normalne razine.



Na twitteru se oglasio i SDP. Piše kako je statut SDP-a jasan o rokovima u kojima se moraju održati unutarstranački izbori. Naime, izborna konvencija se mora održati u roku od 150 dana nakon objave službenih rezultata izbora. Na njima se mogu kandidirati sve članice i članovi, a izbor se vrši po sustavu jedan član jedan glas za predsjednika/icu stranke, piše SDP. (op.a. dakle, 150 dana od 23.11.2015. odnosno najkasnije do 22.4.2016.).





@SeverMaja Izbora konvencija se mora održati u roku od 150 dana nakon objave službenih rezultata Izbora. — SDPHrvatske (@SDPHrvatske) 28. prosinca 2015.





Komentirajući izjavu šefa SDP-a i premijera Zorana Milanovića kako je Most ušao u političku suradnju s kriminalnom, špijunskom i proustaškom koalicijom, Baldasar je rekao kako se ne slaže s tom izjavom.

Milanović: Imamo špijunsku, kriminalnu, proustašku koaliciju

S predsjednikom moje stranke (op. a. Zoranom Milanovićem) i izjavom u kojoj je drugu veliku stranku (op. a. HDZ) optužio za neoustaštvo se ne slažem. Preteške su to riječi, ljudi koji su na takvim pozicijama u državi ne smiju to govoriti. Izbore možemo izgubiti, ali obraz ne, znate tko je to rekao. Ne mogu prihvatiti da se pola države ili pola mojih sugrađana proglašava zločincima. Ja to ne smatram i SDP Splita to ne smatra. Pozivam na demokratski dijalog, kazao je Baldasar.